NOK อ่วมหนัก Q2 ขาดทุนเพิ่มเกือบ 4 เท่าตัว หลังรายได้ลด-ต้นทุนดำเนินงานเพิ่ม
NOK อ่วมหนัก Q2/59 ขาดทุนเพิ่มเกือบ 4 เท่าตัว มาที่ 745.88 ลบ. จากปีก่อนมีขาดทุน 150.10 ลบ. หลังรายได้ค่าโดยสารลดลง-ต้นทุนการดำเนินงานเพิ่มขึ้น ขณะที่ 6 เดือนแรกขาดทุนเพิ่มกว่า 6 เท่าตัว อยู่ที่ 1.15 พันลบ. จากปีก่อนมีขาดทุน 148.31 ลบ.
15 ส.ค. 2559

บริษัท สายการบินนกแอร์ จำกัด (มหาชน) หรือ NOK รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีผลขาดทุนสุทธิ 745.88 ล้านบาท หรือมีขาดทุนสุทธิ 1.19 บาทต่อหุ้น เพิ่มขึ้น 397% จากช่วงเดียวกันของปีก่อนที่มีผลขาดทุนสุทธิ 150.10 ล้านบาท หรือมีขาดทุนสุทธิ 0.24 บาทต่อหุ้น
ทั้งนี้ผลการดำเนินงานในไตรมาสดังกล่าวมีขาดทุนเพิ่มขึ้นเนื่องจากบริษัทมีรายได้ค่าโดยสารลดลงตามการลดจำนวนเที่ยวบินในประเทศ ส่วนต้นทุนการดำเนินงานเพิ่มขึ้นจากค่าเงินบาทที่อ่อนค่าลงเมื่อเทียบกับสกุลเงินดอลลาร์สหรัฐฯการขยายฝูงบินและค่าซ่อมบำรุงเครื่องบิน รวมถึงค่าใช้จ่ายเพิ่มเติมที่เกิดขึ้นจากการส่งเครื่องยนต์ของเครื่องบินเข้าซ่อมบำรุงตามระยะ (Engine Shop Visit)
ขณะที่ผลการดำเนินงานช่วง 6 เดือนแรกมีขาดทุนสุทธิ 1.15 พันล้านบาท หรือ 1.84 บาทต่อหุ้น หรือเพิ่มขึ้น 677% จากช่วงเดียวกันของปีก่อนที่มีขาดทุนสุทธิ 148.31 ล้านบาท หรือ 0.24 บาทต่อหุ้น